

ที่ มท ๐๘19.3/ กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

ตุลาคม ๒๕62

เรื่อง ขอเน้นย้ำแนวทางการดำเนินงานป้องกันโรคที่มียุงลายเป็นพาหะนำโรค

เรียน ผู้ว่าราชการจังหวัด ทุกจังหวัด

อ้างถึง หนังสือกรมส่งเสริมการปกครองท้องถิ่น ด่วนที่สุด ที่ มท 0819.3/ว 2321 ลงวันที่ 13 มิถุนายน 2562

สิ่งที่ส่งมาด้วย สำเนาการพยากรณ์โรคและภัยสุขภาพรายสัปดาห์ ฉบับที่ 231 (วันที่ 13 – 19 ตุลาคม 2562)

จำนวน 1 ชุด

ตามที่กรมส่งเสริมการปกครองท้องถิ่นได้ร่วมลงนามบันทึกข้อตกลงความร่วมมือ การจัดการสิ่งแวดล้อมเพื่อป้องกันโรคติดต่อนำโดยยุงลาย เมื่อวันที่ 11 มิถุนายน 2562 เวลา 16.00 น. ณ สถาบันป้องกันควบคุมโรคเขตเมือง กรมควบคุมโรค โดยมีวัตถุประสงค์ที่จะส่งเสริมสนับสนุนพัฒนา และขับเคลื่อนการดำเนินงานการจัดการสิ่งแวดล้อมเพื่อป้องกันโรคติดต่อนำโดยยุงลาย และได้ขอความร่วมมือองค์กรปกครองส่วนท้องถิ่นทุกแห่งร่วมกันขับเคลื่อนการดำเนินงานตามข้อตกลงความร่วมมือการจัดการสิ่งแวดล้อมเพื่อป้องกันโรคติดต่อนำโดยยุงลาย พิจารณาจัดกิจกรรมรณรงค์จิตอาสาพัฒนาสิ่งแวดล้อม ดำเนินการเฝ้าระวัง ควบคุมและป้องกันปัญหาการระบาดของโรคที่มียุงลายเป็นพาหะนำโรค รายละเอียดตามอ้างถึง กอปรกับได้ทราบข่าวจากสื่อเผยแพร่ประชาสัมพันธ์จากกรมควบคุมโรค เรื่อง การพยากรณ์โรคและภัยสุขภาพรายสัปดาห์ ฉบับที่ 231 (วันที่ 13 – 19 ตุลาคม 2562) คาดว่าช่วงนี้จะพบผู้ป่วยจากโรคที่มียุงลายเป็นพาหะนำโรคเพิ่มมากขึ้น โดยเฉพาะไข้เลือดออก เนื่องจากหลายพื้นที่ยังมีฝนตกอย่างต่อเนื่อง ทำให้เกิดน้ำขังตามภาชนะและวัสดุต่าง ๆ เป็นแหล่งเพาะพันธุ์ของยุงลายได้ นั้น

กรมส่งเสริมการปกครองท้องถิ่น จึงขอความอนุเคราะห์จังหวัดแจ้งองค์กรปกครองส่วนท้องถิ่น ดำเนินการเฝ้าระวัง ควบคุมและป้องกันปัญหาการระบาดของโรคที่มียุงลายเป็นพาหะนำโรค ดังนี้

1. เฝ้าระวังป้องกันและควบคุมโรคที่มียุงลายเป็นพาหะนำโรค ในการจัดการสิ่งแวดล้อม และกำจัดแหล่งเพาะพันธุ์ยุงลายในพื้นที่ 7 ร. ได้แก่ โรงเรียน โรงเรือน โรงธรรม โรงพยาบาล โรงแรม โรงงาน และสถานที่ราชการ อย่างสม่ำเสมอและต่อเนื่อง โดยมีเป้าหมายให้ทุกพื้นที่ปลอดลูกน้ำยุงลาย และขอให้องค์กรปกครองส่วนท้องถิ่นให้ความสำคัญในการระมัดระวังและป้องกันปัจจัยเสี่ยงต่อโรค โดยเฉพาะในกลุ่มเด็กเล็ก ผู้สูงอายุ และผู้ที่มีโรคประจำตัวเรื้อรัง และป้องกันการระบาดของโรคติดต่อในระดับพื้นที่

2. ประชาสัมพันธ์วิธีการป้องกันและควบคุมโรคที่มียุงลายเป็นพาหะนำโรค เกี่ยวกับความรู้และอาการสำคัญของผู้ป่วยไข้เลือดออกในหลากหลายช่องทาง เช่น ประชาสัมพันธ์เสียงตามสาย หอกระจายข่าว แผ่นพับ ป้ายประกาศ ให้ประชาชนในพื้นที่ บุคลากรในศูนย์พัฒนาเด็กเล็ก โรงเรียนในสังกัดองค์กรปกครองส่วนท้องถิ่น สถานที่ราชการ และศาสนสถาน ให้ทราบถึงอาการสำคัญและวิธีการป้องกันโรค โดยร่วมกับหน่วยงานที่เกี่ยวข้อง บูรณาการจัดทำแผนงานในการดำเนินงานป้องกันโรค รวมถึงเน้นย้ำให้ประชาชนในพื้นที่ทราบหากมีอาการเจ็บป่วย ควรหลีกเลี่ยงการซื้อยามารับประทานเอง ควรไปพบแพทย์เพื่อตรวจวินิจฉัยหาสาเหตุและวิธีการรักษาให้ถูกต้อง

/๓. พิจารณา …

- 2 –

๓. พิจารณาจัดกิจกรรมรณรงค์จิตอาสาพัฒนาสิ่งแวดล้อม ป้องกันโรคไข้เลือดออก  
เพื่อกำจัดแหล่งเพาะพันธุ์ยุงลาย โดยขอความร่วมมือจิตอาสาในพื้นที่มีส่วนร่วมในกิจกรรม เช่น ร่วมกันรณรงค์ให้ประชาชนตื่นตัวเรื่องป้องกันไข้เลือดออกและพิจารณาจัดกิจกรรม Big Cleaning อย่างน้อยสัปดาห์ละหนึ่งครั้ง เพื่อกำจัดแหล่งเพาะพันธุ์ยุงลายทั้งบริเวณภายในและภายนอกหน่วยงาน เก็บภาชนะไม่ให้มีที่เพาะพันธุ์ยุงลายและภาชนะเก็บน้ำต้องมีฝาปิดให้มิดชิด หรือเปลี่ยนถ่ายน้ำไม่ให้ยุงลายวางไข่

4. กรณีพบผู้ป่วยในชุมชน ให้องค์กรปกครองส่วนท้องถิ่นร่วมกับหน่วยงานกระทรวงสาธารณสุขในระดับพื้นที่ ปฏิบัติการควบคุมการระบาดของโรค โดยการกำจัดลูกน้ำ และกำจัดยุงลาย  
ตัวเต็มวัยในรัศมี ๑๐๐ เมตร รอบบ้านที่อยู่อาศัยของผู้ป่วยโรคไข้เลือดออกภายใน ๒๔ ชั่วโมงแรกที่ได้รับการยืนยันอาการจากการสอบสวนโรคว่ามีผู้ป่วยในพื้นที่

5. กรณีจัดซื้อทรายทีมีฟอส สารเคมีหรืออุปกรณ์พ่นยุง ให้ดำเนินการจัดซื้อจัดจ้าง  
ตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐ และตามกฎหมาย ระเบียบ ข้อบังคับ มติคณะรัฐมนตรีที่เกี่ยวข้องและมาตรฐานของทางราชการ โดยพิจารณาถึงประโยชน์สูงสุดของทางราชการเป็นสำคัญ

จึงเรียนมาเพื่อโปรดพิจารณาดำเนินการ

ขอแสดงความนับถือ

อธิบดีกรมส่งเสริมการปกครองท้องถิ่น

กองสาธารณสุขท้องถิ่น

กลุ่มงานป้องกันโรคติดต่อ

โทร. ๐ ๒241 7225

ผู้ประสานงาน นายจักรพงษ์ สุขใส 08 1174 3738

